Lotte Rod (RV), 2023-05-24:
På vegne af SF, Enhedslisten, Alternativet og selvfølgelig også Radikale Venstre skal jeg fremsætte følgende: Forslag til vedtagelse »Pædagogik gør en afgørende forskel for mennesker.
Det kræver udvikling af fagprofessionel dannelse og dømmekraft.
Uddannelsen bør byde på mangfoldige indsigter og erfaringer med tilegnelse af, udvikling og refleksion over forskellige former for viden, bl.a. fra pædagogisk praksis, teori og forskning, og med undersøgende og udviklende praktiske, musisk-æstetiske og demokratiske processer.
Pædagoguddannelsen skal have et formål, som afspejler et klart værdigrundlag som fagligt og etisk kompas – en overskuelig, meningsfuld og gennemgående fagrække samt frihed og forpligtelse til lokal tilpasning i demokratisk samspil med studerende, undervisere og aftagere.
Pædagoguddannelsen skal sikre stærke socialpædagogiske kompetencer i en tid med stigende antal unge med udfordringer.
Folketinget pålægger regeringen at indkalde til forhandlinger om ny pædagoguddannelse inden udgangen af 2023.«
Da jeg for ikke så lang tid siden skulle aflevere min søn i børnehave, blev han rigtig ked af det om morgenen, og pædagogen, der var i garderoben, stoppede ligesom op med det, han var i gang med at lave, satte sig ned, kiggede min søn i øjnene og sagde: Ved du hvad, jeg har lige set en af de andre store drenge, som plejer at komme løbende ind i børnehaven om morgenen, være så ked af det, at han ikke ville give slip på sin far.
Det er lidt mærkeligt – det ved jeg godt – for der er kun et par uger tilbage af børnehaven, og lige om lidt skal vi sige farvel til alt det, vi kender.
Det er faktisk også svært for os voksne at skulle sige farvel til jer, og det må godt være svært.
Lige der kunne jeg mærke alt det her, som vi jo tit snakker med hinanden om, nemlig hvor vigtig en stærk tilknytning til voksne og hvor vigtige relationerne og trygheden er for børn.
For lige der blev det jo virkeligt helt inde i knoglerne på mig, hvordan det er, når sådan et lille menneske føler, at pædagogen virkelig ser, hører og forstår, hvad det er, der sker.
Det med at være pædagog er jo at blive og ville noget selv og sammen med andre.
Derfor kræver det også en særlig uddannelse og et særligt fokus på den fagprofessionelle dannelse og dømmekraft.
Derfor er det vigtigt for mig, at vi har en pædagoguddannelse, som byder på mangfoldige indsigter og erfaringer med forskellige former for viden, bl.a. fra den pædagogiske praksis – selvfølgelig – men også fra teori og forskning og med undersøgende og udviklende praktiske, musisk-æstetiske og demokratiske processer.
Der skal være en passende ydmyghed og selvindsigt i det bidrag, man giver til andres liv, trivsel, udvikling og dannelse.
Derfor er jeg meget inspireret af de forskellige undervisere, der har slået sig sammen i Selskabet til Pædagoguddannelsens Fremme.
Og os, der vil noget med pædagoguddannelsen, synes, at det er fedt, at de kalder sig selv sådan.
De har ligesom inspireret mig til at sige, at der er tre ting, vi politisk bør have blik for, når vi laver en ny pædagoguddannelse.
Det ene er, at vi har brug for, at pædagoguddannelsen har et rammesættende formål, som afspejler et klart værdigrundlag, som kan være sådan en slags fagligt og etisk kompas for pædagoger.
Så skal vi desuden have en pædagoguddannelse, som har en overskuelig, meningsfuld og gennemgående fagrække.
Det er jo helt grotesk, at faget pædagogik er forsvundet ud af vores uddannelse.
Og så skal vi have en pædagoguddannelse, som har frihed og forpligtelse til lokalt at tilpasse sig, for hvis vi tror på, at pædagoger skal være med til at fremme den demokratiske udvikling og dannelse, så skal pædagoguddannelsen jo også selv afspejle et eksemplarisk demokratisk samspil mellem de studerende, underviserne og det lokale uddannelsessted.
Derfor kunne jeg godt tænke mig, at vi laver en ny pædagoguddannelse, som til dels bygger på, at pædagoguddannelsens formål skal være, at vi gerne vil uddanne pædagoger, som kan udøve, undersøge, udvikle og formidle pædagogisk praksis i alle de mange forskellige pædagogiske institutioner og sammenhænge, som vi har.
Uddannelsen skal sigte mod, at de studerende udvikler sig til skabende, myndige og selvstændige pædagoger, der løbende danner en professionsidentitet, og som alene og i arbejdsfællesskaber kan tage vare på pædagogiske spørgsmål og værdier i mødet med mennesker og menneskelige fællesskaber.
Uddannelsen skal jo også kunne sigte mod hele det pædagogiske beskæftigelsesområde med fordybelsesmuligheder inden for forskellige arbejdsfunktioner og fagområder.
Jeg er især optaget af de praktiske, musiske, kulturelle og æstetiske fag.
Og så skal uddannelsen, som jo også er det, jeg spørger til i dag, bidrage til at fremme de studerendes fagpersonlige dannelse, etiske og kritiske bevidsthed samt interesse for og evne til aktivt at medvirke i et demokratisk samfund.
Alt er klar.
Vi har virkelig diskuteret pædagoguddannelsen i mange år.
Hele faget venter på at få en ny uddannelse, og derfor vil vi i Radikale Venstre gerne have, at vi kommer i gang med at lave sådan en ny uddannelse nu.